Jóhann Sigurjónsson verður sérstakur erindreki stjórnvalda um málefni hafsins Jóhann Sigurjónsson , forstjóri Hafrannsóknastofnunar , fer til starfa í utanríkisráðuneytinu þann 1. apríl n.k . Jóhann verður sérstakur erindreki íslenskra stjórnvalda varðandi málefni hafsins , að því er fram kemur á vef sjávarútvegsráðuneytisins . Á undanförnum árum hefur alþjóðlegt samstarf og umræða um málefni hafsins aukist mjög , sem kallar á aukið samstarf og samhæfingu hvað varðar fyrirsvar Íslands um málefni hafsins á alþjóðavettvangi . Meðal annars hafa orðið miklar breytingar á umhverfisaðstæðum í norðurhöfum , sem kalla á aukið samstarf ríkja um umhverfisvernd , siglingar , veiðar á deili - og flökkustofnum o.fl. viðfangsefni . Starf Jóhanns felst í að samræma verkefni varðandi málefni hafsins sem heyra undir fjögur ráðuneyti – atvinnuvega - og nýsköpunarráðuneytið , innanríkisráðuneytið , umhverfis - og auðlindaráðuneytið og utanríkisráðuneytið og leiða samráðsvettvang ráðuneytanna á þessu sviði . Jafnframt mun hann taka þátt í starfi á alþjóðavettvangi og sinna stefnumótun stjórnvalda í málefnum hafsins . Jóhann Sigurjónsson er menntaður sjávarlíffræðingur og hefur starfað sem sérfræðingur hjá Hafrannsóknastofnun frá árinu 1981 og sem forstjóri stofnunarinnar frá 1998 . Á árunum 1996 til 1998 fór Jóhann með auðlindamál í utanríkisráðuneytinu og var jafnframt aðalsamningamaður Íslands varðandi deilistofna á Norður Atlantshafi . Jóhann hefur víðtæka reynslu af málefnum hafsins og samningum um nýtingu fiskistofna á alþjóðavettvangi . Um þessar mundir er hann m.a. einn af varaforsetum Alþjóðahafrannsóknaráðsins ( ICES ) og í formannsteymi nefndar sem starfar á vegum Norðurskautsráðsins og fjallar um framtíðarskipan samstarfs um hafið á Norðurslóðum , m.a. vernd og nýtingu náttúruauðlinda í Norður-Íshafi og aðliggjandi svæðum , segir ennfremur á vef ráðuneytisins .